News Update: รถกระบะไฟฟ้า Cybertruck ของ Tesla พร้อมขายกลางปีหน้า กันกระสุน - ชาร์จครั้งเดียววิ่งได้ 800 ก.ม. คาดราคาเริ่มต้น 1.47 ล้านบาท - FINNOMENA
Tesla คาดว่าจะส่งมอบรถกระบะไฟฟ้า ‘Cybertruck’ ได้ภายในกลางปีหน้า แม้กระบวนการผลิตทั้งหมดจะยังไม่ได้เริ่มเลยก็ตาม แต่นี่ถือเป็นเวลาการส่งมอบที่ชัดเจนกว่าที่เคยประกาศก่อนหน้านี้
22 ก.ค. 2565

Tesla คาดว่าจะส่งมอบรถกระบะไฟฟ้า ‘Cybertruck’ ได้ภายในกลางปีหน้า แม้กระบวนการผลิตทั้งหมดจะยังไม่ได้เริ่มเลยก็ตาม แต่นี่ถือเป็นเวลาการส่งมอบที่ชัดเจนกว่าที่เคยประกาศก่อนหน้านี้
Elon Musk เปิดตัว Cybertruck ตั้งแต่ปี 2019 โดยตอนนั้นบริษัทตั้งเป้าว่าจะเริ่มผลิตในปลายปี 2021 แต่ต่อมาในเดือน ส.ค. บริษัทเลื่อนแผนผลิตออกไปจนถึงปี 2022 และในเดือน ม.ค. ที่ผ่านมา Elon Musk หวังว่า Tesla จะส่งมอบได้ทันในปีหน้า
จุดเด่นของ Cybertruck คือ ดีไซน์แปลกตาเหมือนกับรถในวิดีโอเกมรุ่นแรกๆ แต่การออกแบบดังกล่าวกำลังสร้างความลำบากให้บริษัท เพราะ Tesla ต้องทำให้ Cybertruck สามารถใช้งานได้ในโลกแห่งความจริงด้วย
Tesla อาจจะต้องเร่งผลิตและส่งมอบรถยนต์กระบะไฟฟ้าให้เร็วที่สุด เพราะในช่วงเวลาเดียวกัน คู่แข่งอย่าง Ford และ Rivian ได้เปิดตัวรถกระบะไฟฟ้าเป็นของตัวเองแล้ว โดย Ford มีแผนผลิต F-150 Lightning จำนวน 150,000 คันในปี 2023
มีวีดีโอที่เผยออกมาว่า Cybertruck กำลังอยู่บนแทร็กทดสอบ และยังมีวีดีโอที่โชว์ภาพรถต้นแบบแบบรอบคัน นี่บ่งชี้ว่า Cybertruck ไม่ได้หายไปจากการดำเนินการแตกต่างกับ Roadster รุ่น 2 ที่เคยตั้งเป้าว่าจะจัดส่งในปี 2023
ในการประกาศล่าสุด Elon Musk ยังไม่ได้อธิบายถึงรายละเอียดที่ Tesla ต้องทำเพื่อนำ Cybertruck ออกสู่ท้องถนน
รายงานในการเปิดตัวเมื่อเดือน พ.ย. 2019 ระบุว่า ตัวรถ Cybertruck ผลิตจากวัสดุสเตนเลสด้วยกระบวนการรีดเย็นที่เคลมว่าแข็งแกร่งระดับ Ultra-Hard 30X และเป็นวัสดุประเภทเดียวกันกับที่ใช้ผลิตยานอวกาศ พร้อมฟีเจอร์กระจกกันกระสุน
นอกจากนี้ Cybertruck ยังมีความสามารถในการลากจูงในระดับ 14,000 ปอนด์ หรือ 6,300 กว่ากิโลกรัม และสามารถบรรทุกน้ำหนักบนกระบะท้ายได้ถึง 3,500 ปอนด์ หรือ 1,590 กิโลกรัม และจะมีให้เลือกถึง 3 รูปแบบ ได้แก่
1. มอเตอร์เดี่ยวขับเคลื่อนหลัง: วิ่งได้ไกล 400 กิโลเมตร / อัตราเร่ง 0-100 กิโลเมตร อยู่ที่ 6.5 วินาที / ราคาจำหน่าย 39,900 ดอลลาร์ หรือประมาณ 1.47 ล้านบาท
2. มอเตอร์คู่ขับเคลื่อนแบบ All-Wheel Drive: วิ่งได้ไกล 480 กิโลเมตร / อัตราเร่ง 0-100 กิโลเมตร อยู่ที่ 4.5 วินาที / ราคาจำหน่าย 49,900 ดอลลาร์ หรือประมาณ 1.83 ล้านบาท
3. มอเตอร์สามตัวขับเคลื่อนแบบ All-Wheel Drive: วิ่งได้ไกล 800 กิโลเมตร / อัตราเร่ง 0-100 กิโลเมตร อยู่ที่ 2.9 วินาที / ราคาจำหน่าย 69,900 ดอลลาร์ หรือประมาณ 2.57 ล้านบาท
ก่อนหน้านี้ในช่วงปลายปี 2021 Elon Musk ทวีตถึงปัญหาของที่ปัดน้ำฝน โดยรายงานการออกแบบล่าสุด ตอนนี้ Cybertruck มีที่ปัดน้ำฝนที่เป็นเหมือนแขนขนาดยักษ์เพียงข้างเดียวที่ออกแบบมาเพื่อทำความสะอาดกระจกหน้ารถทั้งหมดด้วยการปัดเพียงครั้งเดียว
นอกจากนี้ Tesla ยังเผชิญปัญหาด้านการผลิต เพราะรถยนต์รุ่นฮิตที่ออกมาก่อนหน้านี้ทั้ง Model S, X, 3 และ Y ได้รับผลกระทบจากการล็อกดาวน์หลายครั้งในจีน โดย Elon Musk ย้ำว่า Tesla ไม่ได้มีปัญหาฝั่งความต้องการของผู้บริโภค แต่มีปัญหาด้านการผลิต
(อ้างอิงอัตราแลกเปลี่ยนวันที่ 22 ก.ค. 2022 ที่ 1 ดอลลาร์ = 36.78 บาท)
อ้างอิง:
https://www.theverge.com/2022/7/20/23272045/tesla-cybertruck-delivery-middle-next-year-q2-earnings 
https://finance.yahoo.com/news/tesla-cybertruck-niche-not-like-ford-f-150-170217506.html
https://thestandard.co/tesla-cybertruck/ 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb                             
Youtube: https://finno.me/youtube-channel
แท็ก:
Cybertruck
News Update
Tesla
รถยนต์ไฟฟ้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA